SL Uradni list Evropske unije C 180/21

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 180/11

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„CORDERO SEGUREÑO“

ES št.: ES-PGI-0005-0871-01.04.2011

ZGO ( X ) ZOP ( )

1. Ime

„Cordero Segureño“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in drobovina)

3.2 Opis proizvoda, za katerega se uporablja ime iz 1. točke

Meso, ki se trži v obliki trupov, polovic trupov, delov s kostjo ali brez kosti ali v kosih za prodajo potrošnikom. To je meso jagnjet (samcev ali samic), ki so potomci živali pasme Segureña.

Trupi imajo naslednje značilnosti:

(a) teža celega trupa brez glave in notranjih organov: od 9 do 13 kg (po ohlajanju);

(b) izgled: cel trup brez glave in notranjih organov, ustrezno obdelan in izkrvavljen, brez nepravilnosti. Razvrstitev trupa: kategoriji B in C, prva kakovost, v skladu z evropskimi predpisi za razvrščanje trupov ovac (Uredba (ES) št. 1249/2008);

(c) mesnatost trupa: vrste R in O v skladu z evropskimi predpisi za razvrščanje trupov ovac (Uredba (ES) št. 1249/2008);

(d) maščoba: — pokritost trupa z maščobo: vrednosti od 2 do 3 v skladu z evropskimi predpisi za razvrščanje trupov ovac (Uredba (ES) št. 1249/2008), — medenično-ledvena maščoba: vrednosti od 1 do 2 za samce in od 2 do 3 za samice v skladu z evropskimi predpisi za razvrščanje trupov ovac (Uredba (ES) št. 1249/2008);

(e) barva mesa je svetlo roza do roza.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Jagnjeta se do zakola hranijo z materinim mlekom, ki se mu dodajajo proizvodi, bogati z vlakninami, in rastlinska dopolnilna krma.

3.5 Posebni proizvodni postopki, ki jih je treba izvajati na opredeljenem geografskem območju

Jagnjeta se skotijo in do zakola redijo na opredeljenem geografskem območju. Zakol in razsek lahko opravi katera koli registrirana klavnica in/ali razsekovalnica.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Zaščiteno geografsko označbo „Cordero Segureño“ sestavljata logotip in razločevalna oznaka, po kateri se prepoznajo zaščiteni proizvodi.

Trupi, ki izpolnjujejo določene zahteve, se z razločevalno oznako zaščitene geografske označbe „Cordero Segureño“ opremijo tako, da se s sistemom za neprekinjeno označevanje z neizbrisljivo barvo za živila označi vsaka polovica trupa od vratu do križa. Trupi imajo na eni od zadnjih okončin nameščeni oštevilčeno etiketo z navedbo teže in razločevalno oznako zaščitene geografske označbe.

Deli so označeni z oštevilčeno etiketo z razločevalno oznako zaščitene geografske označbe „Cordero Segureño“.

4. Kratka opredelitev geografskega območja

Opredeljeno geografsko območje ZGO, na katerem se pasma ovac Segureña tradicionalno redi za proizvodnjo „Cordero Segureño“, leži na stečišču provinc Albacete, Almería, Granada, Jaén in Murcia v vzhodnem Betijskem gorovju na nadmorski višini najmanj 500 m, ki določa meje tega območja, saj nadmorska višina odločilno vpliva na značilnosti podnebja in kmetijstva in s tem na proizvodni sistem. To območje vključuje 144 občin iz navedenih provinc Albacete, Almería, Granada, Jaén in Murcia, ki so v nadaljevanju razvrščene po avtonomnih skupnostih, provincah in regijah (comarca):

Avtonomna skupnost Andaluzija: Provinca Almería: regija Almanzora (13 občin), regija Alto Nacimiento (6 občin), regija Filabres-Alhamilla (8 občin), regija Los Vélez (4 občine). Provinca Granada: regija Baza (8 občin), regija Guadix (33 občin), regija Huéscar (6 občin). Provinca Jaén: regija El Condado (8 občin), regija Loma y las Villas (6 občin), regija Norte (3 občine), regija Sierra de Cazorla (9 občin), regija Sierra de Segura (13 občin).

Junta de Comunidades de Castilla-La Mancha: Provinca Albacete: regija Sierra Segura (10 občin), regija Sierra Alcaraz (12 občin)

Avtonomna skupnost Murcia: Provinca Murcia: regija Noroeste (5 občin).

5. Povezanost z geografskim območjem

5.1 Posebnosti geografskega območja

Obsežno gorato območje razgibanega reliefa, v katerem se stikajo navedene province, je območje reje ovac pasme Segureña, katere trupi so zaščiteni z geografsko označbo. Vključuje območja, na katera so tradicionalno selili ovce, da bi izkoristili začasno pašo. To območje na nadmorski višini 500 m, kot je navedeno zgoraj, ima z vidika naravnega okolja skladne orografske značilnosti in podnebne razmere ter skupne proizvodne metode, ki jih določa ta nadmorska višina in ki imajo temeljno vlogo pri izpolnjevanju standardov kakovosti proizvoda.

Opredeljeno geografsko območje iz prejšnje točke ima naslednje agroklimatske značilnosti:

— vrsta zime po Papadakisovi agroklimatski klasifikaciji: Ci (agrumi), av (topli oves) ali Av (mrzli oves), kar pomeni:

— povprečne najnižje absolutne temperature v najhladnejšem mesecu med – 10 °C in 7 °C,

— povprečne najvišje temperature v najhladnejšem mesecu med 5 °C in 21 °C,

— suho ali zelo suho obdobje, ki traja 5 mesecev ali manj,

— hladno obdobje ali obdobje pozeb, ki traja 5 mesecev ali več.

Kar se tiče značilnosti jugovzhodnega dela španskega polotoka, na območju proizvodnje nadmorska višina določa zelo ostre agroklimatske razmere (ki po Papadakisovi klasifikaciji ustrezajo podnebni enoti „Tierra Fría Baja“). Podnebje je značilno celinsko podnebje z ostrimi mrzlimi zimami ter vročimi in suhimi poletji. Dnevna temperaturna nihanja so velika, padavine so redke in neredne. Agronomska pomanjkljivost rjavih apnenčastih tal, ki so pogosto v slabem stanju, pogojuje kratko vegetativno obdobje pašnikov, katerih produktivnost je nizka.

Zaradi teh posebnih agroklimatskih razmer geografskega območja so ovce oziroma je pasma Segureña edina sposobna preživeti rejo v takih razmerah. Ta avtohtona pasma, ki izvira s tega območja in je zelo odporna, je prestala celo vrsto evolucij, da se je lahko prilagodila in preživela v teh težkih razmerah in razgibanem okolju.

Zaradi značilnosti območja je bilo treba sistem vzreje ovac pasme Segureña s posebnim vodenjem prilagoditi tem težkim razmeram. Reja ovac je ekstenzivna ali polekstenzivna. Gre za model mešane reje ovac, ki se pasejo na pašnikih ali krmijo z žiti, z uporabo tradicionalnih metod. Odrasle živali celo leto preživijo na pašnikih in prenočujejo v zavetjih ali v nekaterih primerih na prostem. Paša omogoča, da se izkoristijo avtohtono samoraslo rastlinje na tem območju, strnišča žit in krmnih stročnic ter včasih namakani trajni pašniki, tako da se v vsakem letnem času izkoristijo možnosti območja proizvodnje. Če je smiselno, se paša lahko dopolni z dopolnilno krmo. Samo na nekaj posestih sezonsko selijo živali (transterminancia, selitev srednje daleč), kar pomeni dolge selitve črede na tradicionalna območja začasne paše v tem geografskem območju.

To velja tudi za tradicionalni sistem reje jagnjet, na katerega so prav tako vplivale agroklimatske razmere in razpoložljivost ustreznih virov krme. Zato jagnjeta vzrejajo in krmijo v hlevih brez mater, ki so med tem na paši. Ta jagnjeta se do zakola hranijo z materinim mlekom, ki je namenjeno izključno prehrani jagnjet ter se mu dodajajo proizvodi, bogati z vlakninami, in rastlinska dopolnilna krma. Dopolnilna krma za jagnjeta je velik strošek za proizvajalce, zato se trupi „Cordero Segureño“ pridobivajo iz jagnjet z nizko živo težo, s čimer se ta strošek nadomesti.

5.2 Posebnosti proizvoda

Jagnjetina, zaščitena z ZGO, se pridobiva iz jagnjet (samcev ali samic), ki so izključno potomci živali pasme Segureña.

Tradicionalno so trupi teh jagnjet težki od 9 do 13 kg, lepo oblikovani (razred mesnatosti R in O), njihovo meso je svetlo roza ali roza, stopnja pokritosti in prepredenosti z maščobo pa je optimalna.

Meso je sočno in mehko zaradi značilne prepredenosti mišic teh živali z maščobo ter nima vonja in okusa po maščobi, kar je posledica nizke teže živali ob zakolu.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Vlogo, da se mesu „Cordero Segureño“ prizna ZGO, upravičujejo njegove posebne značilnosti.

Jagnjeta rastejo nekoliko hitreje, kar je posledica hranjenja v celoti z materinim mlekom, ki je namenjeno izključno prehrani mladičkov, kar omogoča pridobivanje lepo oblikovanih trupov, pri čemer je odločilen dejavnik za njihovo mesnatost tudi pasma teh ovac.

Različni dejavniki, ki so tesno povezani z agroklimatskimi razmerami tega območja, vplivajo na barvo mesa „Cordero Segureño“. Med temi sta obvezna stalna reja jagnjet v hlevih ter njihova prehrana, ki temelji na materinem mleku in proizvodih, bogatih z vlakninami, ki jih ne dobijo s pašo. Zato imajo trupi ob zakolu nizko težo, kar pomeni, da prevladuje posebna vrsta mišičnih vlaken, zaradi katere je meso svetlo roza ali roza barve, ki je značilna za to vrsto jagnjet, ter nima vonja in okusa po maščobi.

To velja tudi za količino in vrsto maščobe, ki jo imajo ti trupi in meso. Količina maščobe, ki pokriva trup, in maščobe na medenično-ledvenem delu je odvisna predvsem od teže trupa. Težji trup bi pomenil, da se poveča raven pokritosti z maščobo, ki je še izrazitejša pri trupih, pridobljenih iz samic jagnjet. Drugi dejavnik, ki ga je treba upoštevati v zvezi z vrsto maščobe, je, da pasma jagnjet in vrsta mišičnih vlaken zagotavljata optimalno prepredenost mesa z maščobo, zaradi česar je to sočno in mehko.

Zato je pasma Segureña namenjena predvsem pridobivanju mesa. Omogočila je rejo jagnjet za pridobivanje trupov z visokim donosom, ki z zakolom pri optimalni teži zagotavljajo posebne značilnosti in visoko kakovost v primerjavi z drugimi jagnjeti, ki po teži spadajo v isto kategorijo, njihovo meso pa potrošniki zelo cenijo.

Sklic na objavo specifikacije

(člen 5(7) Uredbe (ES) št. 510/2006 (3))

http://www.magrama.gob.es/es/alimentacion/temas/calidad-agroalimentaria/PLIEGO_IGP_cordero_segure%C3%B1o_11-10-12_tcm7-224398.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.